LV Eiropas Savienības Oficiālais Vēstnesis C 181/15

Paziņojums par termiņa beigu pārskatīšanas sākšanu attiecībā uz antidempinga pasākumiem, kas piemērojami dažu Krievijas, Taizemes un Turcijas izcelsmes veidu dzelzs vai tērauda trošu un tauvu ievedumiem, un daļējas starpposma pārskatīšanas sākšanu attiecībā uz antidempinga pasākumiem, kas piemērojami dažu Turcijas izcelsmes veidu dzelzs vai tērauda trošu un tauvu ievedumiem

(2006/C 181/08)

Pēc tam, kad tika publicēts paziņojums par dažu antidempinga pasākumu gaidāmo termiņa izbeigšanos attiecībā uz dažu Krievijas, Taizemes un Turcijas (“attiecīgās valstis”) izcelsmes veidu dzelzs vai tērauda trošu un tauvu ievedumiem (1), Komisija saņēma pieprasījumu sākt pārskatīšanu atbilstoši 11. panta 2. un 3. punktam Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (2), kurā jaunākie grozījumi izdarīti ar Padomes Regulu (EK) Nr. 2117/2005 (3).

1. Pieprasījums veikt pārskatīšanu

Pieprasījumu 2006. gada 28. aprīlī iesniedza Eiropas Savienības Stiepļu trošu ražotāju sadarbības komiteja (EWRIS) (“pieprasījuma iesniedzējs”) to ražotāju vārdā, kuru produkcija veido lielāko daļu, šajā gadījumā vairāk nekā 50 %, no Kopienas kopējās dažu veidu dzelzs vai tērauda trošu un tauvu produkcijas.

2. Ražojums

Ražojums, uz ko attiecas pārskatīšana, ir Krievijas, Taizemes un Turcijas izcelsmes dzelzs vai tērauda, bet ne nerūsējoša tērauda, troses un tauvas, tostarp slēgtas konstrukcijas troses, kuru šķērsgriezums pārsniedz 3 mm, ar vai bez savienotājelementiem (“attiecīgais ražojums”), ko patlaban klasificē ar KN kodu 7312 10 81, 7312 10 83, 7312 10 85, 7312 10 89 un 7312 10 98. Šie KN kodi ir norādīti vienīgi informācijai.

3. Spēkā esošie pasākumi

Patlaban spēkā esošie pasākumi ir galīgie antidempinga maksājumi, kas noteikti ar Padomes Regulu (EK) Nr. 1601/2001 (4), kurā jaunākie grozījumi izdarīti ar Padomes Regulu (EK) Nr. 564/2005 (5), un saistības, kas pieņemtas ar Komisijas Lēmumu 2001/602/EK (6).

4. Pārskatīšanas pamatojums

4.1. Termiņa beigu pārskatīšanas pamatojums

Pieprasījums ir pamatots ar to, ka pasākumu izbeigšana, iespējams, izraisītu dempinga turpināšanos vai atkārtošanos un nodarītu kaitējumu Kopienas ražošanas nozarei.

Apgalvojuma par dempingu attiecībā uz Krieviju un Turciju pamatā ir tās normālās vērtības salīdzinājums ar attiecīgā ražojuma eksporta cenām, kas noteikta, balstoties uz iekšzemes cenām, to pārdodot eksportam uz Kopienu.

Pamatojoties uz šo, aprēķinātā dempinga starpība ir būtiska Krievijai un Turcijai.

Apliecinot atkārtota dempinga iespējamību Taizemē, pieprasījuma iesniedzējs ir izmantojis eksporta cenas uz citām trešām valstīm, piemēram, uz Amerikas Savienotajām Valstīm, jo patlaban nav ievērojamu importa apjomu no Taizemes uz EK.

Pamatojoties uz šo, pieprasījuma iesniedzējs apgalvo, ka Taizemē dempings var atkārtoties.

Pieprasījuma iesniedzējs turklāt apgalvo, ka, iespējams, var turpināties dempings, kas rada kaitējumu. Šajā ziņā pieteikuma iesniedzējs iepazīstina ar pierādījumiem par to, ka gadījumā, ja pasākumi zaudēs spēku, pašreizējais attiecīgā ražojuma importa līmenis, iespējams, pieaugs sakarā ar neizmantoto jaudu attiecīgajās valstīs.

Turklāt pieprasījuma iesniedzējs apgalvo, ka Kopienas ražošanas nozares nestabilais stāvoklis turpinās pasliktināties, ja pasākumi zaudēs spēku, un ka katra būtiska importa daudzuma atkārtošanās par dempinga cenām no attiecīgajām valstīm varētu atkārtoti nodarīt kaitējumu Kopienas ražošanas nozarei.

4.2. Daļējas starpposma pārskatīšanas pamatojums

Pieprasījuma iesniedzējs ir sniedzis informāciju par to, ka pasākumi saistībā ar attiecīgā ražojuma importu no Has Çelik ve Halat Sanayi Ticaret A.S. (“Has Celik”) vairs nav pietiekami, lai pretotos dempingam, kas rada kaitējumu.

5. Procedūra

Apspriedusies ar Padomdevēja komiteju un konstatējusi, ka ir pietiekami daudz pierādījumu tam, lai pamatotu termiņa beigu pārskatīšanas un daļēja starpposma pārskatīšanas sākšanu, kurā apskatītu tikai dempinga aspektus, ciktāl tas attiecas uz importu no iepriekšminētā Turcijas ražotāja eksportētāja, Komisija ar šo sāk pārskatīšanu saskaņā ar pamatregulas 11. panta 2. un 3. punktu.

5.1. Dempinga noteikšanas, dempinga iespējamības un kaitējuma noteikšanas procedūra

Izmeklēšanā noteiks, vai pasākumu termiņa beigas varētu vai nevarētu izraisīt dempinga un kaitējuma turpināšanos vai atkārtošanos. Starpposma pārskatā noteiks, vai pasākumi saistībā ar attiecīgā ražojuma importu no iepriekšminētā Turcijas ražotāja eksportētāja ir pietiekami, lai pretotos dempingam, kas rada kaitējumu.

a) Pārbaude izlases veidā

Ņemot vērā šajā termiņa beigu pārskatīšanā iesaistīto personu ievērojamo skaitu, Komisija var lemt par pārbaudi izlases veidā saskaņā ar pamatregulas 17. pantu.

i) Eksportētāju/ražotāju pārbaude izlases veidā

Lai Komisija varētu izlemt, vai ir jāpiemēro pārbaude izlases veidā, un, ja ir, lai tā varētu veikt atlasi, visi eksportētāji/ražotāji vai to pārstāvji, kas rīkojas to vārdā, ar šo tiek aicināti pieteikties Komisijā un sniegt šādu informāciju par savu uzņēmumu vai uzņēmumiem termiņā, kas noteikts šā paziņojuma 6. punkta b) apakšpunkta i) daļā, 7. punktā norādītajā veidā:

— nosaukums, adrese, e-pasta adrese, tālruņa un faksa numurs, kontaktpersona,

— attiecīgā ražojuma apgrozījums vietējā valūtā un pārdošanas apjoms tonnās, kas no 2005. gada 1. jūlija līdz 2006. gada 30. jūnijam pārdots eksportam uz Kopienu,

— attiecīgā ražojuma apgrozījums vietējā valūtā un pārdošanas apjoms tonnās, kas no 2005. gada 1. jūlija līdz 2006. gada 30. jūnijam pārdots iekšzemes tirgū,

— attiecīgā ražojuma apgrozījums vietējā valūtā un pārdošanas apjoms tonnās, kas no 2005. gada 1. jūlija līdz 2006. gada 30. jūnijam pārdots citā trešo valstu tirgū,

— uzņēmuma konkrētās darbības saistībā ar attiecīgā ražojuma ražošanu un tā ražošanas apjomu tonnās, ražošanas jauda un ieguldījumi ražošanas jaudā no 2005. gada 1. jūlija līdz 2006. gada 30. jūnijam,

— visu to saistīto uzņēmumu (7) nosaukumi un konkrētās darbības, kuri iesaistīti attiecīgā ražojuma ražošanā un/vai pārdošanā (eksportam un/vai iekšzemes tirgū),

— visa cita būtiskā informācija, kas Komisijai palīdzētu izraudzīties pārbaudāmo paraugu,

— sniedzot iepriekš minēto informāciju, uzņēmums piekrīt tā iespējamai iekļaušanai izlasē. Ja uzņēmumu izvēlas kā izlases daļu, tas nozīmē, ka tam būs jāatbild uz anketas jautājumiem un jāpiekrīt sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, jāuzskata, ka uzņēmums nav vēlējies sadarboties izmeklēšanā. Nesadarbošanās sekas ir izklāstītas 8. punktā.

Lai gūtu informāciju, ko tā uzskata par vajadzīgu eksportētāju/ražotāju atlases veikšanai, Komisija turklāt sazināsies ar eksportētājvalsts iestādēm un visām zināmajām eksportētāju/ražotāju asociācijām.

ii) Importētāju pārbaude izlases veidā

Lai Komisija varētu izlemt, vai ir jāpiemēro pārbaude izlases veidā, un, ja ir, lai tā varētu veikt atlasi, visi importētāji vai to pārstāvji, kas rīkojas to vārdā, ar šo tiek aicināti pieteikties Komisijā un sniegt šādu informāciju par savu uzņēmumu vai uzņēmumiem termiņā, kas noteikts šā paziņojuma 6. punkta b) apakšpunkta i) daļā, 7. punktā norādītajā veidā:

— nosaukums, adrese, e-pasta adrese, tālruņa un faksa numurs, kontaktpersona,

— uzņēmuma kopējais apgrozījums euro laikposmā no 2005. gada 1. jūlija līdz 2006. gada 30. jūnijam,

— kopējais darbinieku skaits,

— uzņēmuma konkrētās darbības saistībā ar attiecīgo ražojumu,

— katras attiecīgās valsts izcelsmes ražojuma importa un tālākpārdevumu Kopienas tirgū apjoms tonnās un vērtība euro laikposmā no 2005. gada 1. jūlija līdz 2006. gada 30. jūnijam,

— visu to saistīto uzņēmumu (7) nosaukumi un konkrētās darbības, kuri iesaistīti attiecīgā ražojuma ražošanā un/vai pārdošanā,

— jebkāda cita būtiska informācija, kas Komisijai palīdzētu izraudzīties pārbaudāmos paraugus,

— uzņēmums, sniedzot iepriekš minēto informāciju, piekrīt iespējamai iekļaušanai atlasē. Ja uzņēmumu izvēlas kā izlases daļu, tas nozīmē, ka tam būs jāatbild uz anketas jautājumiem un jāpiekrīt sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, jāuzskata, ka uzņēmums nav vēlējies sadarboties izmeklēšanā. Nesadarbošanās sekas ir izklāstītas 8. punktā.

Lai iegūtu informāciju, ko Komisija uzskata par vajadzīgu, lai veiktu importētāju atlasi, tā sazināsies arī ar visām zināmajām importētāju asociācijām.

iii) Kopienas ražotāju pārbaude izlases veidā

Ņemot vērā Kopienas ražotāju lielo skaitu, kuri atbalsta šo pieprasījumu, Komisija, piemērojot pārbaudi izlases veidā, plāno izmeklēt Kopienas ražošanas nozarei nodarīto kaitējumu.

Lai Komisija varētu veikt atlasi, visi Kopienas ražotāji ar šo tiek aicināti sniegt šādu informāciju par savu uzņēmumu vai uzņēmumiem termiņā, kas noteikts šā paziņojuma 6. punkta b) apakšpunkta i) daļā:

— nosaukums, adrese, e-pasta adrese, tālruņa un faksa numurs, kontaktpersona,

— uzņēmuma kopējais apgrozījums euro laikposmā no 2005. gada 1. jūlija līdz 2006. gada 30. jūnijam,

— precīzs to uzņēmuma darbību apraksts, kuras saistītas ar attiecīgā ražojuma ražošanu,

— attiecīgā ražojuma pārdošanas Kopienas tirgū vērtība euro laikposmā no 2005. gada 1. jūlija līdz 2006. gada 30. jūnijam,

— attiecīgā ražojuma noiets Kopienas tirgū tonnās laikposmā no 2005. gada 1. jūlija līdz 2006. gada 30. jūnijam,

— attiecīgā ražojuma ražošanas apjoms tonnās laikposmā no 2005. gada 1. jūlija līdz 2006. gada 30. jūnijam,

— visu to saistīto uzņēmumu (7) nosaukumi un konkrētās darbības, kuri iesaistīti attiecīgā ražojuma ražošanā un/vai pārdošanā,

— visa cita būtiskā informācija, kas Komisijai palīdzētu izraudzīties pārbaudāmos paraugus,

— uzņēmums, sniedzot iepriekš minēto informāciju, piekrīt iespējamai iekļaušanai izlasē. Ja uzņēmumu izvēlas kā izlases daļu, tas nozīmē, ka tam būs jāatbild uz anketas jautājumiem un jāpiekrīt sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, jāuzskata, ka uzņēmums nav sadarbojies izmeklēšanā. Nesadarbošanās sekas ir izklāstītas 8. punktā.

iv) Galīgā paraugu atlase

Visām ieinteresētajām personām, kas vēlas iesniegt visu attiecīgo informāciju par atlasi izlases veidā, tas jāveic 6. punkta b) apakšpunkta ii) daļā noteiktajā termiņā.

Komisija paredz veikt galīgo atlasi pēc apspriešanās ar attiecīgajām personām, kuras izteikušas vēlēšanos tikt iekļautām izlasē.

Izlasē iekļautajiem uzņēmumiem jāatbild uz anketas jautājumiem šā paziņojuma 6. punkta b) apakšpunkta iii) daļā noteiktajā termiņā un jāsadarbojas šajā izmeklēšanā.

Ja sadarbība ir nepietiekama, Komisija saskaņā ar pamatregulas 17. panta 4. punktu un 18. pantu var pamatot savus konstatējumus ar pieejamajiem faktiem. Konstatējums, kura pamatā ir pieejamie fakti, attiecīgajai personai var būt mazāk labvēlīgs, kā paskaidrots šā paziņojuma 8. punktā.

b) Anketas

Lai iegūtu informāciju, ko tā uzskata par vajadzīgu izmeklēšanai, Komisija nosūtīs anketas Kopienas ražošanas nozares izlasē iekļautajiem uzņēmumiem un visām ražotāju asociācijām Kopienā, izlasē iekļautajiem eksportētājiem/ražotājiem Krievijā, Taizemē un Turcijā, visām ražotāju/eksportētāju apvienībām, izlasē iekļautajiem importētājiem, visām importētāju asociācijām, kas minētas pieprasījumā vai kuras sadarbojušās izmeklēšanā, kā rezultātā tika noteikti pasākumi, uz kuriem attiecas pašreizējā pārskatīšana, kā arī attiecīgo eksportētājvalstu iestādēm.

5.2. Kopienas interešu novērtēšanas procedūra

Saskaņā ar pamatregulas 21. pantu un gadījumā, ja apstiprinās dempinga un kaitējuma turpināšanās vai atkārtošanās iespējamība, tiks noteikts, vai antidempinga pasākumu spēkā esība vai to atcelšana nevarētu būt pretrunā Kopienas interesēm. Tāpēc Kopienas ražošanas nozare, importētāji, to pārstāvju apvienības, reprezentatīvie lietotāji un reprezentatīvo patērētāju organizācijas šā paziņojuma 6. punkta a) apakšpunkta ii) daļā noteiktajā termiņā var informēt par sevi un iesniegt informāciju Komisijai, ja tie pierāda, ka viņu darbība un attiecīgais ražojums ir objektīvi saistīti. Personas, kuras ir rīkojušās saskaņā ar iepriekšējo teikumu, šā paziņojuma 6. punkta a) apakšpunkta iii) daļā noteiktajā termiņā var pieprasīt uzklausīšanu, norādot konkrētos iemeslus, kāpēc tās būtu jāuzklausa. Jānorāda, ka saskaņā ar 21. pantu jebkura iesniegtā informācija tiks ņemta vērā tikai tad, ja tā iesniedzot būs pamatota ar faktiem.

6. Termiņi

a) Vispārēji termiņi

i) Termiņš ieinteresētajām personām anketas pieprasīšanai

Visām ieinteresētajām personām, kas nesadarbojās izmeklēšanā, kuras rezultātā tika apstiprināti pašreiz pārskatāmie pasākumi, anketa jāpieprasa iespējami drīz, taču ne vēlāk kā 15 dienas pēc šā paziņojuma publicēšanas Eiropas Savienības Oficiālajā Vēstnesī.

ii) Termiņš, kurā personas var informēt par sevi, iesniegt atbildes uz anketas jautājumiem un jebkuru citu informāciju

Lai izmeklēšanā varētu ņemt vērā sniegto informāciju, visām ieinteresētajām personām 40 dienu laikā no šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, par sevi jāinformē, sazinoties ar Komisiju, tai jādara zināms savs viedoklis un jāiesniedz atbildes uz anketas jautājumiem vai jebkura cita informācija. Uzmanība jāpievērš faktam, ka vairākuma pamatregulā noteikto procesuālo tiesību īstenošana ir atkarīga no tā, vai ieinteresētā persona ir pieteikusies iepriekš minētajā laikposmā.

Izlasē iekļautajiem uzņēmumiem šā paziņojuma 6. punkta b) apakšpunkta iii) daļā noteiktajā termiņā jāiesniedz atbildes uz anketas jautājumiem.

iii) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausītu.

b) Konkrēts termiņš pārbaudei izlases veidā

i) Šā paziņojuma 5.1. punkta a) apakšpunkta i), ii) un iii) daļā norādītajai informācijai jānonāk Komisijā 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ņemot vērā to, ka Komisija ir paredzējusi apspriesties ar attiecīgajām personām, kas apliecinājušas vēlmi tikt iekļautām izlasē, par galīgo atlasi 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

ii) Kā minēts 5.1. punkta a) apakšpunkta iv) daļā, visa pārējā informācija, kas ir svarīga atlases veikšanai, jāsaņem Komisijā 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

iii) Izlasē iekļauto personu atbildēm uz anketas jautājumiem jānonāk Komisijā 37 dienu laikā no dienas, kad paziņots, ka personas ir iekļautas izlasē.

7. Rakstiski sniegtā informācija, atbildes uz anketas jautājumiem un sarakste

Visa ieinteresēto personu sniegtā informācija un pieprasījumi jāiesniedz rakstiski (nevis elektroniskā veidā, ja vien nav noteikts citādi), un tajos jānorāda ieinteresētās personas nosaukums, adrese, elektroniskā pasta adrese, tālruņa un faksa numurs. Visai rakstveidā iesniegtajai informācijai, tostarp šajā paziņojumā pieprasītajai informācijai, atbildēm uz anketas jautājumiem un sarakstei, ko ieinteresētās personas veic konfidenciāli, jābūt ar norādi “Limited” (8), un saskaņā ar pamatregulas 19. panta 2. punktu šiem dokumentiem pievieno nekonfidenciālu versiju ar norādi “FOR INSPECTION BY INTERESTED PARTIES”.

Komisijas adrese sarakstei —

European Commission Directorate General for Trade Directorate B Office: J-79 5/16 B-1049 Brussels Fakss: (32-2) 295 65 05

8. Nesadarbošanās

Gadījumos, kad kāda ieinteresētā persona liedz piekļuvi vajadzīgajai informācijai vai nesniedz to termiņā, vai arī ievērojami kavē izmeklēšanu, pozitīvus vai negatīvus secinājumus var izdarīt saskaņā ar pamatregulas 18. pantu, pamatojoties uz pieejamajiem faktiem.

Ja konstatē, ka ieinteresētā persona ir sniegusi kļūdainu vai maldinošu informāciju, šo informāciju neņem vērā, un saskaņā ar pamatregulas 18. pantu var izmantot pieejamos faktus. Ja kāda ieinteresētā persona nesadarbojas vai sadarbojas tikai daļēji, un tādēļ tiek izmantoti pieejamie/zināmie fakti, rezultāts attiecībā uz minēto personu var būt mazāk labvēlīgs nekā tad, ja tā būtu sadarbojusies.

9. Izmeklēšanas grafiks

Saskaņā ar pamatregulas 11. panta 5. punktu izmeklēšanu pabeigs 15 mēnešu laikā pēc šā paziņojuma publicēšanas dienas Eiropas Savienības Oficiālajā Vēstnesī.

10. Iespēja pieprasīt pārskatīšanu saskaņā ar pamatregulas 11. panta 3. punktu

Tā kā beigu termiņa pārskatīšana ir sākta saskaņā ar pamatregulas 11. panta 2. punkta noteikumiem, tās konstatējumi nemainīs pašreizējo pasākumu līmeni, bet gan izraisīs tādus pasākumus, kurus atceļ vai turpina saskaņā ar pamatregulas 11. panta 6. punktu. Paralēli uz pamatregulas 11. panta 3. punkta pamata sāktā starpposma pārskatīšana attiecas tikai uz dempinga aspektiem, ciktāl tas skar Has Celik, un tāpēc tās rezultātā nav iespējams panākt spēkā esošo pasākumu līmeņa izmainīšanu.

Ja kāda šajā procedūrā iesaistītā persona uzskata, ka ir pamats pārskatīt pasākumu līmeni tā, lai nodrošinātu iespēju to grozīt (t.i., paaugstināt vai samazināt), minētā persona var pieprasīt pārskatīšanu saskaņā ar pamatregulas 11. panta 3. punktu.

Personas, kas vēlas pieprasīt šādu pārskatīšanu, kuru varētu veikt neatkarīgi no šajā paziņojumā minētās beigu termiņa un daļējas starpposma pārskatīšanas, var sazināties ar Komisiju, izmantojot iepriekš norādīto adresi.

(1) OV C 270, 29.10.2005., 38. lpp.

(2) OV L 56, 6.3.1996., 1. lpp.

(3) OV L 340, 23.12.2005., 17. lpp.

(4) OV L 211, 4.8.2001., 1. lpp.

(5) OV L 97, 15.4.2005., 1. lpp.

(6) OV L 211, 4.8.2001., 47. lpp.

(7) Lai skaidrotu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(8) Tas nozīmē, ka dokuments paredzēts tikai iekšējam izmantojumam. Tas ir aizsargāts atbilstoši 4. pantam Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments atbilstoši pamatregulas 19. pantam un 6. pantam PTO Nolīgumā par VVTT 1994 VI panta īstenošanu (Antidempinga nolīgums).